Las Bagordas da Domat
Il «schèver» da Domat: Avant onns l'eveniment principal da la vita sociala per 
um e dunna - oz in'isanza periclitada. 

Da Peider Andri Parli/aur 

Tut Domat è en in fatschegn. I va vers il «schéver». En las scolas vegni zambregià vi dals differents mottos, la sala polivalenta vegn decorada per il bal da la giuventetgna, mascras - a Domat din ins bagordas - vegnan colladas u stgalpradas e qua e là vegnan schizunt creadas salamuiras. Ma las Bagordas da Domat, dals onn 70 in eveniment tut spezial surregiunal, èn en ina crisa. La concurrenza dad auters carnavals è creschida e l'entusiassem vi da las Bagordas tschessà.
Theo Haas, istoricher local e collavuratur dal radio rumantsch, guarda enavos cun ina tscherta melanconia. «Domat era ina giada la metropola dal tschaiver en Grischun. Dals onns 60 e 70 stuev'ins ir gia tranter las set e las otg ad ustaria per avair sin il pli pauc ina plazza per betg dir ina buna plazza. Vers las diesch èn alura arrivadas las emprimas bagordas che gievan cun lur salamuiras d'ustaria ad ustaria. En quellas èn vegnids prendids sin las cornas eveniments locals e persunas enconuschentas. Pli tard era il sautar pli impurtant. Mintg'ustaria aveva ina buna musica da saut. L'interessant era da spetgar fin mesanotg per vegnir a savair tgi che sa zuppass sut la mascra, sut la bagorda. Cumenzà ha il la sonda saira cun in grond bal ed ha durà trais emnas. Ils mardis dastgavan sa mascrar mo ils umens, las gievgias mo las dunnas. La terz'emna era il purtar da bagordas liber. Cur che la societad da bagordas renumada Quac era anc en vita è vegnida surdada mintgamai ad ina persunalitad da Domat u dal Grischun la medaglia Quac. Ma oz è tut tut auter. Il Quac è mort dal 1999, la cun la sala da bal e serrada - insumma, l'interess da la populaziun e da las ustarias vi da las Bagordas è svanì per in bel pau. E la giuventetgna ha ozendi autras pussaivladads per sa divertir.» 
E Beat Wittwer, istoricher e bagordist activ, agiunta: «Dal da pli baud èn restads il til da bagordas per seniors ed uffants da las scolettas dal Margis bel ed il til da scolaras e scolars da la Gievgia grassa, l'ultim di da las Bagordas. Il dira ussa era mo ina bun'emna da venderdi fin gievgia notg, quai vul dir venderdi bun'ura. Restadas èn atgnamain las restricziuns per umens e dunnas be che quellas na vegnian betg pli resguardadas. Per propi astgassan sa mascrar las dunnas mo il venderdi, ils umens mo la sonda. Ma nagin na sa tegna pli vi da quai. Ozendi n'existan era betg pli las gasettas da schéver e . aveva schizunt in pagina rumantscha. Oz datti mo cedels che vegnan repartids. Cun la mort dal Quac èn era svanidas las plachettas renumadas, blers onns concepidas dals artists locals Peter Haas e Marc Gieriet.»  

IL PLED DAL MAIS

Ina dretga pulenta
Savens lavura il linguatg cun cumparaziuns. Mintgatant han quellas ina forza expressiva extraordinaria. Tar la pulenta è quai il cas. Sch'insatge è memia fantastic dovr'ins l'exclamaziun «Pulenta!» u - per rinforzar- schizunt «Pulenta chauda!» E sch'insatgi discurra mo per avair discurrì din ins: «Quel quinta ina dretga pulenta.» E che l'amur rumantscha è dal tuttafatg speziala resorta da «L'amur n'è betg pulenta». Bumperfastcha!

In per fatgs istorics
Documents istorics da las Bagordas da Domat èn fitg rars. Dal 1702 cumpara in text en il qual sa lamenta il pader Clemente, in chaputschin talian, dal travasch nausch dal tschaiver nair. Quel è vegnì festegià lezza gia la mesemna da la tschendra. «Enstagl dad ir a baselgia e da sa laschar sterner dal maun dal spiritual la tschendra benedida sin il chau, s'èn els dà si stgarvun sin la fatscha ed ids tut il di sbragind e fond canera da chasa en chasa», scriva el. Dal temp da la Guerra dal Sonderbund (1847/48) ha la Cumpagnia da mats scumandà il ir cun bagordas «perquai ch'i saja temp da guerra e ch'ins haja avunda da far cun cular ballas.» Fin al cumenzament dal tschientaner passà èn var 30% da las nozzas vegnidas fatgas durant il tschaiver. La raschun per in tal gust da sa maridar durant il «schéver» era segir in scumond da saut ordaifer las Bagordas. Ins sto betg menziunar aposta ch'il november era il mais da las pagliolas.